རྩ་བས་དེང་སྐབས་དུས་ཚིགས་ཀྱི་ཆ་ནས་སྟོན་མཇུག་ཡིན་པས་རི་ཉུལ་བའི་དོན་རྐྱེན་དེ་རྒྱུན་ལྡན་ཞིག་གཏན་ནས་མིན་པ་དང་།དེ་ཡང་འབྲི་ཆུ་འགོག་ཐུབ་པའི་རི་ཉུལ་བ་ནི་དེ་བས་ཀྱང་དངངས་འཚབ་སྐྱེ་དགོས་པ་ཞིག་རེད།དབྱར་ཆར་ཆུ་ཆེ་བའི་དུས་ཚོད་ལ་རི་ཉིལ་སྲིད་ཀྱང་།དེ་དང་མི་འདྲ་བར་སྟོན་མཇུག་དེ་ལྟར་བྱུང་བའི་རྒྱུ་རྐྱེན་གཙོ་ཆེ་ཤོས་ཤིང་ནགས་གཅོད་འབྲེག་དང་།གཏེར་ཁ་སྔོག་འདོན་སོགས་ཁོར་ཡུག་གཏོར་བཤིག་མང་པོ་བཏང་བ་ལ་བརྟེན་ནས་བྱུང་བ་ནི་སྨྲོས་མི་དགོས་པ་རེད།ད་ལོ་འབྲི་ཆུ་འགག་ཡུལ་དེ་ནས་མུ་མཐུད་ཆུ་རྒྱུད་དུ་བོད་ཀྱི་ས་ཁུལ་མང་པོ་ཡོད་པ་དང་།བོད་ས་རྫོགས་ནས་རྒྱ་ནག་གི་ས་ཆ་ཡང་མང་པོ་ཞིག་ཚུད་ཡོད།གནས་སྐབས་དོན་རྐྱེན་དེ་ལ་བརྟེན་ནས་མཇུག་འབྲས་ཛ་དྲག་པོ་དེ་ཙམ་མ་བྱུང་ནའང་།མ་འོངས་པར་འདི་ལྟ་བུ་ལ་བརྟེན་ནས་དཀའ་ངལ་ཆེན་པོ་འཕྲད་སྲིད་པ་དང་།འབྲི་ཆུ་ནི་ཆུ་མགོ་ནས་རིང་ཚད་སྤྱི་ལེ་༦༣༠༠ཙམ་བརྒྱུད་མཐར་ཤར་རྒྱ་མཚོར་འབབ་ཀྱི་ཡོད་པས་འཛམ་གླིང་གི་གཙང་པོ་ཆེ་ཤོས་ཨང་གསུམ་དང་།རྒྱ་ནག་ཏུ་རྒྱུག་པའི་གཙང་པོ་ཆེ་ཤོས་ཨང་དང་པོ་རུ་ངོས་འཛིན་བྱེད་བཞིན་ཡོད།